Dosad smo se najbolje organizirali u Dalmaciji i Slavoniji. Uskoro ćemo se početi širiti na središnju Hrvatsku i Istru, naravno i na Primorsko-goransku županiju. Ljudi nam prilaze jer žele unijeti pozitivne promjene u hrvatsku politiku i društvo, a ne zbog nekih svojih interesa, rekao je Božo Petrov

ZAGREB Gradonačelnik Metkovića i jedan od čelnika inicijative MOST Božo Petrov izjavio je za naš list da očekuje daljni porast rejtinga nakon što su u istraživanju agencija Ipsos Puls osvojili četiri posto podrške birača.

– Sad smo peta opcija u Hrvatskoj. Tih četiri posto dobili smo u istraživanju koje je obavljeno prije nego smo predstavili članove i najavili da ćemo izaći na sljedeće parlamentarne izbore u svim izbornim jedinicama. Nakon toga imali smo i neke druge inicijative. Očekujem da će se nastaviti trend rasta našeg rejtinga, rekao je Petrov.

Dodao je da MOST jest u siječnju 2013. formalno postao politička stranka, ali da su to bili prinuđeni napraviti zbog toga jer između ostalog kao obična nezavisna lista ne bi mogli na izbore izlaziti pod nazivom MOST, već samo pod imenom nositelja liste. Kao glavni razlog svog političkog angažmana navode činjenicu da politika kojom dominiraju klasične političke stranke užasno loše funkcionira.

– Dosad smo se najbolje organizirali u Dalmaciji i Slavoniji. Uskoro ćemo se početi širiti na središnju Hrvatsku i Istru, naravno i na Primorsko-goransku županiju. Ljudi nam prilaze jer žele unijeti pozitivne promjene u hrvatsku politiku i društvo, a ne zbog nekih svojih interesa, rekao je Petrov. On je na zadnjim parlamentarnim izborima u svibnju 2013. godine pomalo iznenađujuće pobijedio dotadašnjeg dugogodišnjeg gradonačelnika i neformalnog gospodara neretvanske doline Stipu Gabrića Jambu.

Petrov u svojim istupima naglašava da nije toliko bitno koliko je čiji gospodarski program kvalitetan, već da je bitno da netko ima hrabrosti provesti ono što je obećao.

– Imali ste Plan 21, no što je od njega provedeno? Imali ste obećanja HDZ-a dok su bili na vlasti. I što su napravili? Tu se razlikujemo od takvih struktura. Što smo obećali, to i provodimo, i u Metkoviću i u drugim općinama, rekao je Petrov. Osim njega viđeniji članovi MOSTA su načelnik Tompojevaca Tomislav Panenić, načelnica Gradeca Ljubica Ambrušec, gradonačelnik Omiša Ivan Kovačić te načelnica brodsko-posavske općine Velika Kopanica Ružica Vukovac.

Izlazak na sljedeće parlamentarne izbore MOST će financirati donacijama.